b'\n_START_ARTICLE_\nBistrica v Ro\xc5\xbeu\n_START_SECTION_\nZemljepisni polo\xc5\xbeaj\n_START_PARAGRAPH_\nKraj le\xc5\xbei v Ro\xc5\xbeu na nadmorski vi\xc5\xa1ini 464 mnm ob \xc5\xbeelezni\xc5\xa1ki progi Celovec - Podro\xc5\xbeca, 12\xc2\xa0km vzhodno od Podro\xc5\xbece, ob ustju Rut, ki se na jugu zajeda pod ostenje 2236 m visokega Stola._NEWLINE_Ob\xc4\x8dino tako na zahodu kot vzhodu obliva reka Drava, katera na severu ob\xc4\x8dine predstavlja tudi naravno mejo z ob\xc4\x8dino Bil\xc4\x8dovs.\n_START_SECTION_\nZgodovina\n_START_PARAGRAPH_\nPodro\xc4\x8dje Bistrice, kakor tudi ostalega Ro\xc5\xbea, so v 6. stoletju naselili karantanski Slovani in kmalu zatem ustanovili svojo samostojno kne\xc5\xbeevino. Jezik karantanskih alpskih Slovanov, iz katerega se je razvila sodobna sloven\xc5\xa1\xc4\x8dina, je na celotnem podro\xc4\x8dju Bistrice \xc5\xa1e danes prisoten v izvornih imenih krajev, rek, potokov in gora. Podro\xc4\x8dje ob\xc4\x8dine je bilo vse do za\xc4\x8detka 20. stoletja del strnjenega slovensko govore\xc4\x8dega ozemlja Ju\xc5\xbene Koro\xc5\xa1ke._NEWLINE_Bistrica je tradicionalno industrijska ob\xc4\x8dina: \xc5\xbee na za\xc4\x8detku 16. stoletja so v teh krajih kovali \xc5\xbeelezo.  Jugozahodno od naselja stoji \xc5\xbeelezen kri\xc5\xbe v spomin na boje 5. in 6. septembra 1813 z Napoleonovimi vojaki. Kri\xc5\xbe je bil vlit iz zadnje sar\xc5\xbee nekdanjega plav\xc5\xbea, ko so v teh krajih \xc5\xa1e kopali in topili \xc5\xbeelezovo rudo. Kasneje se je lokalna produkcija specializirala na proizvodnjo vsakovrstnih jeklenih \xc5\xbeic in vzmeti. _NEWLINE_Leta 1813 je bil v Sve\xc4\x8dah rojen Andrej Einspieler, katoli\xc5\xa1ki duhovnik, prosvetlitelj in gonilna sila v boju Koro\xc5\xa1kih Slovencev za emancipacijo njihovega jezika in kulture na Koro\xc5\xa1kem ter ob Matiji Majarju en od najbolj znanih pobudnikov ideje o Zedinjeni Sloveniji. Einspieler je s svojim neutrudnim delovanjem skozi glavnino 19. stoletja udaril temelje modernemu politi\xc4\x8dnemu in kulturnemu gibanju Koro\xc5\xa1kih Slovencev._NEWLINE_19. stoletje je tudi \xc4\x8das, ko za\xc4\x8dne ob\xc4\x8dina leta 1850 dobivati svojo dana\xc5\xa1njo podobo.  Sprva je bila sicer ustanovljena kot ob\xc4\x8dina Sve\xc4\x8de, vendar se je \xc5\xbee leto kasneje preimenovala v Bistrico. _NEWLINE_Bistrica, ki je bila na za\xc4\x8detku 20. stoletja \xc5\xa1e skoraj popolnoma slovensko govore\xc4\x8da, je postala po koncu 1. svetovne vojne prizori\xc5\xa1\xc4\x8de spopadov med slovenskimi in nem\xc5\xa1ko-nacionalnimi oboro\xc5\xbeenimi formacijami. Slovenci so \xc5\xbeeleli osvoboditi Ju\xc5\xbeno Koro\xc5\xa1ko in jo zdru\xc5\xbeiti z mati\xc4\x8dnim narodom v Jugoslaviji, medtem ko so nem\xc5\xa1ko-nacionalni krogi zahtevali nedeljeno Koro\xc5\xa1ko v avstrijski republiki. Mednarodna komisija je za obmo\xc4\x8dje, na katerem so potekali boji, razpisala plebiscit._NEWLINE_10.10.1920 se je ob\xc4\x8dina Bistrica na plebiscitu s pribli\xc5\xbeno 55\xc2\xa0% ve\xc4\x8dino glasov odlo\xc4\x8dila za zdru\xc5\xbeitev z mati\xc4\x8dnim narodom in priklju\xc4\x8ditev k Jugoslaviji, okoli 45\xc2\xa0% glasov je \xc5\xa1lo za Avstrijo. Poleg tega se je za Jugoslavijo odlo\xc4\x8dila tudi takratna ob\xc4\x8dina Svetna vas, danes del ob\xc4\x8dine Bistrica v Ro\xc5\xbeu, in sicer s 63\xc2\xa0% ve\xc4\x8dino. _NEWLINE_Sredi svetovne gospodarske krize, leta 1933, je \xc5\xbeelezarna, ki jo je od leta 1906 vodila Kranjska industrijska dru\xc5\xbeba, prenehala z obratovanjem. V opu\xc5\xa1\xc4\x8denih proizvodnih halah so leta 1938 postavili tovarno akumulatorjev._NEWLINE_V \xc4\x8dasu NOB so partizani Gorenjskega odreda napadli naselje, po\xc5\xbegali industrijsko \xc5\xbeago, mo\xc4\x8dno po\xc5\xa1kodovali tovarno akumulatorjev in krajevno hidroelektrarno, ter osvobodili  41 ruskih ujetnikov._NEWLINE_Po koncu 2. svetovne vojne je tovarna akumulatorjev, ki je postala znana pod blagovno znamko \xe2\x80\x9eB\xc3\xa4ren-Batterien\xe2\x80\x9c, ponesla ime Bistrice po vsem svetu._NEWLINE_V ob\xc4\x8dinskih reformah leta 1973 se je ob\xc4\x8dini Bistrica priklju\xc4\x8dila tudi prej samostojna ob\xc4\x8dina Svetna vas, skupna ob\xc4\x8dina pa se je preimenovala v Bistrico v Ro\xc5\xbeu. 11. julija 1996 so bile Bistrici v Ro\xc5\xbeu podeljene pravice tr\xc5\xa1ke ob\xc4\x8dine. _NEWLINE_Tovarno akumulatorjev so zaprli leta 1998.\n_START_SECTION_\nGospodarstvo in infrastruktura\n_START_PARAGRAPH_\nPo zaprtju tovarne akumulatorjev leta 1998 se je ob\xc4\x8dina soo\xc4\x8dila s problemom pove\xc4\x8dane brezposelnosti. Takratni \xc5\xbeupan Hubert Gradenegger je zato leta 1999 dal ustanoviti Bistri\xc5\xa1ki industrijsko-tehnolo\xc5\xa1ki park. Ob\xc4\x8dina je prispevala sredstva za priklju\xc4\x8ditev parka na \xc5\xbeelezni\xc5\xa1ko povezavo med Celovcem in Jesenicami. \xc5\xa0e en ugoden geografski dejavnik v razvoju Bistri\xc5\xa1kega parka je njegova bli\xc5\xbeina do boroveljske Vi\xc5\xa1je tehni\xc4\x8dne \xc5\xa1ole._NEWLINE_Energija reke Drave se na obmo\xc4\x8dju Bistrice gospodarsko izkori\xc5\xa1\xc4\x8da s pomo\xc4\x8djo hidroelektrarne, ki proizvaja okoli 354 milijonov kWh na leto._NEWLINE_Od 1. julija 2011 je \xc5\xbeelezni\xc5\xa1ka postaja Bistrica v Ro\xc5\xbeu vsako uro, ob konicah tudi vsake pol ure, povezana s koro\xc5\xa1ko ju\xc5\xbeno \xc5\xbeeleznico. _NEWLINE_Na podro\xc4\x8dju ob\xc4\x8dine Bistrica v Ro\xc5\xbeu deluje kar 5 prostovoljnih gasilskih dru\xc5\xa1tev, in sicer v Sve\xc4\x8dah, v \xc5\xa0t. Jan\xc5\xbeu, v Podsinji vasi, v Svetni vasi in v Bistrici.\n_START_SECTION_\nGrb\n_START_PARAGRAPH_\nSrebrni medved v grbu ob\xc4\x8dine Bistrica v Ro\xc5\xbeu ponazarja Medvedjo dolino (B\xc3\xa4rental), ki le\xc5\xbei na ob\xc4\x8dinskem obmo\xc4\x8dju, nakovalo predstavlja stoletja staro \xc5\xbeelezarsko dejavnost, kopje pa je atribut Sv. Lamberta, \xc5\xbeupnijskega zavetnika Sve\xc4\x8d. _NEWLINE_Grb in zastava sta bila ob\xc4\x8dini podeljena 16. julija 1990. Zastava je zeleno-bela, z vklju\xc4\x8denim grbom.'